b'\n_START_ARTICLE_\nGozdna cesta\n_START_PARAGRAPH_\nGozdna cesta je grajena ali negrajena gozdna prometnica, ki je namenjena predvsem gospodarjenju z gozdom. Je nekategorizirana v smislu zakona o cestah. Omogo\xc4\x8da transport lesnih sortimentov in je vodena v evidencah gozdnih cest. V zakonu o gozdovih je gozdna cesta "sestavni del gozda in je javnega zna\xc4\x8daja". Sestavni del gozda pomeni, da so lastniki gozda tudi lastniki odseka ceste, ki poteka po njihovi parceli. \xc4\x8ce je na gozdno cesto vezan tudi dostop do posamezne kmetije ali zaselka, dobi gozdna cesta tudi javni zna\xc4\x8daj.\n_START_SECTION_\nLastnosti\n_START_PARAGRAPH_\n\xc5\xa0irina vozi\xc5\xa1\xc4\x8da gozdne ceste mora biti prilagojena predvidenemu na\xc4\x8dinu prevoza, prometni obremenitvi in vrsti terena in naj bi zna\xc5\xa1ala 3 do 3,5 m z obojestranskimi bankinami \xc5\xa1irine 0,5 m ali koritnico enake \xc5\xa1irine. Vi\xc5\xa1ina prostega (svetlega profila) mora biti 4,5 m. Vzdol\xc5\xbeni nagib naj bi bil maksimalno do 12%. Gozdna cesta mora imeti na primernih mestih izogibali\xc5\xa1\xc4\x8da za sre\xc4\x8devanje vozil in obra\xc4\x8dali\xc5\xa1\xc4\x8da. Vozi\xc5\xa1\xc4\x8dna konstrukcija mora biti zgrajena za predvideno nosilnost 10 t/os, torej utrjena. Bre\xc5\xbeine morajo biti oblikovane tako, da je zagotovljena njihova stabilnost in so posegi v okolje \xc4\x8dim manj\xc5\xa1i. Urejeno mora biti odvodnjavanje meteornih in drugih vod.\n_START_SECTION_\nRaba gozdnih cest\n_START_PARAGRAPH_\nV skladu z zakonom o gozdovih lahko gozdne ceste pod dolo\xc4\x8denimi pogoji uporabljajo tudi drugi uporabniki. Re\xc5\xbeim uporabe dolo\xc4\x8di Zavod za gozdove skupaj z lokalnimi skupnostmi in drugimi zainteresiranimi javnostmi za vsako cesto posebej. Z re\xc5\xbeimom se dolo\xc4\x8di: za\xc4\x8dasna ali trajna prepoved uporabe za dolo\xc4\x8dene vrste vozil ali za dolo\xc4\x8deno skupno maso vozila ali osno obremenitev, za smer vo\xc5\xbenje ali splo\xc5\xa1na prepoved._NEWLINE_Gozdne ceste so poleg zapornice zaprte tudi ali samo z znakom\xc2\xa0\xc2\xbbPrepovedan promet za vsa vozila\xc2\xab\xc2\xa0in z dopolnilno tablo\xc2\xa0\xc2\xbbDovoljeno za gospodarjenje z gozdovi\xc2\xab. Zelo pogosta je prepoved osne obremenitve, ki je praviloma za\xc4\x8dasna, in je vezana na spomladanske odjuge.\n_START_SECTION_\nOzna\xc4\x8devanje gozdnih cest\n_START_PARAGRAPH_\nGozdne ceste morajo biti na za\xc4\x8detku ozna\xc4\x8dene z opozorilnim znakom na katerem pi\xc5\xa1e "Gozdna cesta, uporaba na lastno odgovornost".\n_START_SECTION_\nGozdne vlake\n_START_PARAGRAPH_\nGozdna vlaka je gozdna prometnica, namenjena spravilu lesa s spravilnimi sredstvi. Protipo\xc5\xbearne preseke imajo status gozdne vlake. Na\xc4\x8drt za gozdno vlako se izdela v tehnolo\xc5\xa1kem delu gojitvenega na\xc4\x8drta, kjer mora biti izdelana tudi posebna presoja o njihovem vplivu na gozd kot ekosistem oziroma na kmetijska zemlji\xc5\xa1\xc4\x8da. \xc5\xa0irina vlake mora biti primerna za predvideno spravilno sredstvo in zna\xc5\xa1a najve\xc4\x8d 3,0 m. Vzdol\xc5\xbeni nagib je odvisen od talne podlage. Imeti mora prostor za obra\xc4\x8danje traktorja.\n_START_SECTION_\nDol\xc5\xbeina gozdnih cest\n_START_PARAGRAPH_\nOb koncu leta 2003 je bilo v Sloveniji 12.508 km gozdnih cest. Najve\xc4\x8d cest je v zasebnih gozdovih (8.044 km), v dr\xc5\xbeavnih gozdovih 3.994 km, ostalo je \xc5\xa1e predmet denacionalizacijskih postopkov.'